钦定古今图书集成/明伦汇编/皇极典/第250卷 > 书经 > 君奭
## 钦定古今图书集成/明伦汇编/皇极典/第250卷 > 书经 > 君奭

周公若曰：“‘君奭弗吊，天降丧于殷。殷既坠厥命，我有
周既受。我不敢知曰厥基永孚于休。若天棐忱’，我亦
不敢知曰其终出于不祥。”

〈大全〉临川吴氏曰：“不幸天大降丧亡之祸于殷，殷既坠其命，而我有周既受之矣。然天命难谌，有德则留，无德则旋去。孚者以实感，以实应，永孚于休，命之留也；出于不祥，命之去也。”

呜呼，君已曰“时我。”我亦不敢宁于上帝命，弗永远念
天威，越我民，罔尤违。惟人在我，后嗣子孙大弗克恭，
上下遏佚前人，光在家不知。

〈蔡传〉周公叹息言：“召公已尝曰：‘是在我而已’。”周公谓我亦不敢苟安天命而不永远念天之威于我民，无尤怨背违之时也。天命民心，去就无常，实惟在人而已。今召公乃忘前日之言，翻然求去，使在我后嗣子孙大不能敬天敬民，骄慢肆侈，遏绝佚坠，文武光显，可得谓在家而不知乎？

“天命不易天难谌。”乃其坠命，弗克经历。嗣前人，恭明
德。

〈蔡传〉天命不易，犹《诗》曰：“命不易哉，命不易保天难谌。”信乃其坠失天命者，以不能经历继嗣前人之恭明德也。

“在今予小子旦，非克有正，迪惟前人，光施于我冲子。”
又曰：“天不可信我道，惟宁王德延天，不庸释于文王
受命。”

〈蔡传〉“又曰”者，以上文言天命不易，天难谌，此又申言天不可信，故曰“又曰天固不可信。”然在我之道，惟以延长武王之德，使天不容舍文王所受之命也。